Eskom gaan kragtariewe verder verhoogFoto: GCIS “Daar gaan ‘n tariefaanpassing wees vir 2015/2016. So daar gaan ‘n bykomende verhoging wees behalwe vir die 8% wat reeds goedgekeur is,” het Charles Hlebela, woordvoerder van Nersa, gesê. Hlebela sê die presiese verhoging sal teen April 2015 vasgestel word. Nersa het vroeër aangekondig dat hy ’n regulatoriese aansuiweringsrekeningsbalans (RCA) van R7,8 miljard vir Eskom goedgekeur het. Eskom het aanvanklik vir ‘n balans van R18,3 miljard aansoek gedoen. Die RCA is ‘n regulatoriese meganisme wat Eskom toelaat om ‘n oor- of onderverhaling van inkomste aan te pas, aangesien die aanvanklike prysvasstellings gegrond is op vooruitskattings en aannames. “Die goedgekeurde RCA balans is vir die tweede multi-jaar prysvasstelling tydperk van 2010 tot 2013 en sal in die 2015/16 finansiële jaar geïmplementeer word.” Die reguleerder sal ‘n implementeringsplan opstel wat sal bepaal presies hoe Eskom die geld sal verhaal. Eskom het ook vir ‘n kontantinspuiting van minstens R50 miljard aansoek gedoen om sy kontantvloeiprobleme op te los. Eskom het Dinsdag in die parlement gesê hy het ‘n inkomstetekort van R225 miljard weens Nersa wat ‘n laer as verwagte tariefverhoging goedgekeur het.